Урач паказвае планшэт. Сапраўды, на дысплеі высвечваюцца прозвішча, імя і імя па бацьку жанчыны, да якой мы едзем. Там таксама ўказаны яе адрас, узрост і сацыяльны статус — пенсіянер. На асобнай укладцы значацца нядаўнія наведванні паліклінікі і дыягназы, якія па выніках візітаў ставілі дактары. Але ўся гэтая інфармацыя выключна тэрапеўтычнага характару. Дадзеныя накшталт візітаў да нарколага, венеролага ды іншых “далікатных” урачоў тут не адлюстроўваюцца. Дастаткова таго, што дапаможа эфектыўней і якасней аказаць дапамогу пацыенту. І гэта якраз дыягназы такіх спецыялістаў, як тэрапеўт, хірург, алерголаг ды іншыя. Валянцін заўважае, што на арытмію пацыентка скардзіцца не ўпершыню. Таму наўрад ці будзе ісці размова аб змяшчэнні ў стацыянар. Дапамогу жанчыне акажуць дома.